SKRIFTLIG FORESPØRGSEL E-1052/02

af Laura González Álvarez (GUE/NGL) til Kommissionen

(17. april 2002)

Om: Planer om etablering af en losseplads i Los Arcos (i Navarra i Spanien)

I september 2001 blev der forelagt et projekt til et omfattende anlæg til behandling af industriaffald i Los Arcos (Navarra). Dette skulle ifølge planerne være 2 km langt og 250 m bredt og strække sig over et 1 250 000 m2 stort område, hvor særligt affald til stadighed vil blive deponeret.

Projektet, der finansieres af Befesa, der er en filial af virksomheden Abengoa, har en vis lighed med det anlæg, virksomheden driver i Nerva (Huelva), og som for nylig blev landskendt på grund af flere på hinanden følgende brande, der var forårsaget af affaldet. Beboerne i ovennævnte del af Navarra er klar over, at virksomheden ved flere lejligheder er blevet pålagt sanktioner for ukorrekt forvaltning af giftigt affald i det anlæg, det driver i Cartagena, og som er magen til det planlagte. For nylig demonstrerede ca. 30 000 lokale beboere for at give udtryk for deres modstand mod lossepladsen i Los Arcos.

Har Kommissionen kendskab til dette projekt, og kan den oplyse, om der er blevet ansøgt om fællesskabsbevillinger til dets gennemførelse?

Kan Kommissionen oplyse, om følgende direktiver finder anvendelse i indeværende sag:

- Rådets direktiv 85/337/EØF(1) om vurdering af visse offentlige og private projekters indvirkning på miljøet;

- Rådets direktiv 91/156/EØF(2) om ændring af direktiv 75/442/EØF(3) om affald, som forpligter medlemsstaterne til at sikre, at affaldet bortskaffes, uden at menneskets sundhed bringes i fare, og uden at der anvendes fremgangsmåder eller metoder, som vil kunne skade miljøet;

- Rådets direktiv 96/82/EF(4) om kontrol med risikoen for større uheld med farlige stoffer;

- Rådets direktiv 84/360/EØF(5) om bekæmpelse af luftforurening fra industrianlæg?

Hvilke foranstaltninger har Kommissionen til hensigt at iværksætte med henblik på at sikre, at Fællesskabets retsakter og navnlig ovennævnte direktiver bliver overholdt i forbindelse med ovennævnte projekt?

(1) EFT L 175 af 5.7.1985, s. 40.

(2) EFT L 78 af 26.3.1991, s. 32.

(3) EFT L 194 af 25.7.1975, s. 39.

(4) EFT L 10 af 14.1.1997, s. 13.

(5) EFT L 188 af 16.7.1984, s. 20.

Svar afgivet på Kommissionens vegne af Margot Wallström

(17. juni 2002)

Kommissionen kender intet til de forhold, det ærede medlem omtaler.

Det fremgår ikke klart af den skriftlige forespørgsel, om det drejer sig om et projekt i form af en losseplads for deponering af giftigt affald eller om et anlæg til behandling af affald. Denne uvished gør det ikke muligt for Kommissionen at præcisere, hvilke fællesskabsbestemmelser der i givet fald finder anvendelse i dette tilfælde.

For at få klarhed herover har Kommissionen henvendt sig til de spanske myndigheder og anmodet om nærmere oplysninger om det pågældende projekt.

Kommissionen kan således på indeværende tidspunkt kun bekræfte, at Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1), som ændret ved Rådets direktiv 97/11/EF af 3. marts 1997(2), finder anvendelse i det pågældende tilfælde. For så vidt angår de øvrige direktiver, det ærede medlem omtaler, skal det præciseres, at de informationer, der foreligger på indeværende tidspunkt, ikke gør det muligt at verificere, om disse direktiver finder anvendelse.

Kommissionen vil i sin egenskab af traktaternes vogter gøre det nødvendige med henblik på at sikre, at fællesskabslovgivningen overholdes i det foreliggende tilfælde.

I overensstemmelse med subsidiaritetsprincippet og i medfør af Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(3) sorterer såvel valget af projekter som gennemførelsen heraf under medlemsstaternes kompetence. Kommissionen har derfor henvendt sig til de spanske myndigheder for at få oplysninger om en eventuel samfinansiering af dette projekt, og den skal ikke undlade at oplyse det ærede medlem om resultatet af sin efterforskning.

(1) EFT L 175 af 5.7.1985.

(2) EFT L 73 af 14.3.1997.

(3) EFT L 161 af 26.6.1999.